IZVEDBENA UREDBA KOMISIJE (EU) 2021/2141

z dne 3. decembra 2021

o spremembi Izvedbene uredbe (EU) 2019/2129 glede pogostosti fizičnih pregledov nekaterih sestavljenih proizvodov, ki vstopajo v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 54(3), prvi pododstavek, točki (a) in (c), Uredbe,

ob upoštevanju naslednjega:

(1) Člen 54(3) Uredbe (EU) 2017/625 Komisijo pooblašča, da določi pravila za enotno uporabo ustrezne pogostosti identifikacijskih in fizičnih pregledov pošiljk kategorij živali in blaga iz člena 47(1), točki (a) in (b), navedene uredbe.

(2) Priloga I k Izvedbeni uredbi Komisije (EU) 2019/2129 (2) določa izhodiščna merila za določanje osnovne pogostosti identifikacijskih in fizičnih pregledov živali, proizvodov živalskega izvora, zarodnega materiala, živalskih stranskih proizvodov, pridobljenih proizvodov, sena in slame ter sestavljenih proizvodov, ki vstopajo v Unijo, ob upoštevanju razpoložljivih znanstvenih ocen in vseh drugih informacij v zvezi s tveganji, povezanimi z zadevnimi kategorijami živali ali blaga.

(3) Delegirana uredba Komisije (EU) 2019/625 (3) se uporablja od 21. aprila 2021 in določa nove zahteve za pošiljke sestavljenih proizvodov, ki vstopajo v Unijo. Člen 12(2) navedene delegirane uredbe razlikuje med različnimi kategorijami sestavljenih proizvodov. Te kategorije temeljijo na fizikalno-kemijskih lastnostih predelanih proizvodov živalskega izvora, ki jih vsebuje vsaka kategorija sestavljenih proizvodov, in tveganjih, povezanih z navedenimi predelanimi proizvodi.

(4) Sestavljeni proizvodi iz člena 12(2), točka (c), Delegirane uredbe (EU) 2019/625 predstavljajo najmanjše tveganje različnih kategorij sestavljenih proizvodov iz člena 12(2), točke (a) do (c), navedene delegirane uredbe. Poleg tega je bilo med mejnimi kontrolami za navedeno kategorijo sestavljenih proizvodov od datuma začetka uporabe Delegirane uredbe (EU) 2019/625 ugotovljeno majhno število primerov neskladnosti, ki so bili tudi zabeleženi v sistemu upravljanja informacij za uradni nadzor. Za zagotovitev, da je upravno breme za države članice sorazmerno s tveganjem, ki ga predstavlja blago, ki vstopa v Unijo, je osnovno pogostost fizičnih pregledov za navedeno kategorijo sestavljenih proizvodov primerno zmanjšati na 5 odstotkov.

(5) Prilogo I k Izvedbeni uredbi (EU) 2019/2129 bi bilo zato treba ustrezno spremeniti.

(6) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga I k Izvedbeni uredbi (EU) 2019/2129 se nadomesti z besedilom iz Priloge k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. decembra 2021 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Izvedbena uredba Komisije (EU) 2019/2129 z dne 25. novembra 2019 o določitvi pravil za enotno uporabo pogostosti identifikacijskih in fizičnih pregledov nekaterih pošiljk živali in blaga, ki vstopajo v Unijo (UL L 321, 12.12.2019, str. 122).

(3) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).